Ainoaan käsittelyyn esitellään päiväjärjestyksen 2. asia. Edellisessä täysistunnossa esiteltiin tasavallan presidentin tälle päivälle päivätty kirjelmä, jonka mukaan pääministeriehdokas on puolueen puheenjohtaja, kansanedustaja, oikeustieteen kandidaatti Antti Rinne. Ehdotuksen hyväksymisestä on äänestettävä. Valinnassa noudatetaan Suomen perustuslain 61 §:n 2 momentin ja eduskunnan työjärjestyksen 65 §:n 1 momentin säännöksiä. Ehdokas on tullut valituksi pääministeriksi, jos toimitettavassa avoimessa äänestyksessä enemmän kuin puolet annetuista äänistä on kannattanut hänen valitsemistaan. Asiasta ei sallita keskustelua. Pääministeriehdokkaan hyväksymisestä toimitetaan koneäänestys. Puolueen puheenjohtaja, kansanedustaja, oikeustieteen kandidaatti Antti Rinteen valinta pääministeriksi "jaa"; joka ei kannata valintaa, äänestää "ei".
Eduskunta päättänee saattaa valinnan tuloksen tasavallan presidentin tietoon.
Arvoisat kansanedustajat! Kiitän lämpimästi minulle osoittamastanne luottamuksesta. Tultuani äsken toimitetussa äänestyksessä valituksi pääministeriksi eduskunta todennee tehtäväni eduskunnan puhemiehenä lakkaavan siitä hetkestä, jolloin tasavallan presidentti nimittää minut pääministerin tehtävään. Ilmoitetaan, että puhemiehen vaali toimitetaan ensimmäisessä pääministerin nimittämisen jälkeen pidettävässä täysistunnossa.